Sur Editur, Bħalma jkun mistenni, kull sena, kif tibda l-iskola, it-traffiku jiżdied b'mod qawwi u r-raġuni nafuha. Il-kritika ta' kull sena tkun l-istess. Kulħadd ikun jixtieq li jitlaq mid-dar u jasal fid-destinazzjoni mixtieqa fl-iqsar ħin possibbli. Il-kritika, mhux se twassal biex il-problema tat-traffiku titnaqqas. B'hekk hemm bżonn li kulħadd jagħmel il-parti tiegħu. Transport Malta għandha tagħraf liema żoni li jwasslu għall-aktar ammont ta' traffiku u xi jwassal biex dawk iż-żoni ikunu ġġamjati bit-traffiku. Pereżempju jekk Triq il-Labour (it-triq ta' fejn hemm il-kumpless ONE) tkun imwaħħla bit-traffiku, taffettwa t-toroq li jagħtu għaliha (in-niżla taċ-ċimiterju u n-niżla minn Raħal Ġdid, u jkun hemm domino effect fuq toroq oħra. Is-sekwenzi tat-traffic lights u r-roundabouts jaffettwaw ukoll. Dan l-aħħar innutajt li l-pulizija li kull filgħodu jkunu qed jidderieġu t-traffiku tassew saru jimmaniġjaw it-traffiku b'mod effiċjenti. Anka li fl-agħar ħinijiet ikun hemm rappreżentanti tat-TM li jidderieġu t-traffiku. Pjan magħmul bi ftit ħsieb jaf jagħmel effett drastiku fil-mod kif jimxi t-traffiku. Punt pożittiv ieħor li nixtieq inqajjem ukoll huwa li kull filgħodu qed ikun hemm diversi avviżi b'aġġornamenti tat-traffiku fuq ħafna mill-istazzjonijiet tar-radju. Ħafna mis-sewwieqa jkunu qed jisimgħuhom meta jkunu fi triqthom lejn il-post tax-xogħol. Tassew huma avviżi importanti biex tippjana triq alternattiva. Il-persuni li jużaw it-trasport privat għandhom jagħmlu l-parti tagħhom biex tiġi evitata l-konġestjoni f'toroq li huma magħrufin għat-traffiku. Jien li noqgħod Birżebbuġa u naħdem fiż-żona ċentrali ta' Malta sirt nevita li ngħaddi mit-triq Tal-Barrani. Iddeċidejt li nagħżel triq ftit itwal, iżda li nasal ferm qabel milli kieku ngħaddi minn triq iqsar! Għad fadal fejn isir aktar titjib, iżda jekk kulħadd jagħmel parti żgħira biex jittaffa t-traffiku, jonqos it-tgergir u anki nidħlu għax-xogħol aktar trankwilli. Maria Farrugia Birżebbuġa